Pia Kristensen (DF), 2004-12-01:
Lovforslaget er en del af finanslovaftalen mellem regeringen, Dansk Folkeparti og Kristendemokraterne.
Så vil jeg sige, at jeg blev utrolig glad, da jeg i de almindelige bemærkninger til forslaget læste, at regeringen prioriterer indsatsen over for de svageste ældre højt; således afsatte regeringen i 2003 i alt 80 mio. kr. til en styrkelse af indsatsen over for mennesker med demens.
Som sagt blev jeg utrolig glad, da jeg læste det her afsnit, for det er da glædeligt, at regeringen nu har indset, at der var fornuft i at bruge 80 mio. kr. på demensområdet.
Vi kan så samtidig undre os lidt over den udtalelse, for som vi husker forløbet, var regeringen i første omgang ikke særlig imødekommende, da Dansk Folkeparti krævede, at restbeløbet på 80 mio. kr. fra ældrechecken ubeskåret skulle gå til demensområdet.
Vi stod fast på vores krav, og pengene bliver nu udmøntet til en lang række gode initiativer til gavn for de demente og deres pårørende.
Hvad er det så for nogle initiativer, vi taler om?
Det er en informations- og oplysningskampagne om demens; der er afsat penge til dag- og aktiveringstilbud til yngre demente; der er afsat penge til metoder, så man kan undgå magtanvendelse; der er afsat penge til efteruddannelse af personale; der er afsat penge til pårørendegrupper; der er afsat penge til almen praksis samt til en større udredningskapacitet i sygehusvæsenet, og der er afsat penge til efteruddannelse af praktiserende læger, så de kan foretage udredninger om demens.
De 80 mio. kr. bliver altså brugt til en masse gode initiativer, og der er hermed sat større fokus på demensområdet.
Jeg vil gerne fra denne talerstol benytte mig af lejligheden til at takke de mennesker, der var os behjælpelige med at udmønte de 80 mio. kr.
Det drejer sig om organisationer og sagkyndige på området.
Vi mener også, at det er centralt, at plejen af demente tilrettelægges med fokus på den enkeltes værdighed.
På den baggrund går vi ind for, at det skal være muligt at oprette plejetestamenter.
Testamentet har flere formål: Det vigtigste er, at den person, der har fået stillet diagnosen demens, kan få medbestemmelse med hensyn til, hvordan pasning og pleje skal varetages, når man når det punkt, hvor man ikke selv kan tilkendegive, hvad der er bedst for en selv.
Dernæst at familien ikke føler, at de svigter den demente, men tilgodeser den dementes ønsker.
Sidst, men ikke mindst, at plejepersonalet kan tilgodese den dementes behov, så stridigheder og magtanvendelse kan undgås.
Vi mener, at det her forslag er endnu et skridt i den rigtige retning, når det drejer sig om at styrke indsatsen over for demente, så det kan vi selvfølgelig varmt støtte.
Vi er godt klar over, at der skal flere ting til, hvis vi skal sikre demente en værdig tilværelse.
Så på den baggrund er vi enige med Dansk Sygeplejeråd, når de opfordrer Socialministeriet til at sætte fokus på og stille krav om, at pleje af demente udelukkende varetages af et veluddannet personale, som har forstand på demens.
Det er så uhyre vigtigt, fordi plejen af demente skal varetages på en helt speciel måde.
Det er også vigtigt, at vi får debatteret, hvordan vi kan undgå, at demente forlader plejehjemmet og først bliver fundet igen flere dage eller uger efter, desværre ikke i levende live.
Nu har vi igen en aktuel sag, hvor en 77-årig dement mand bliver fundet død 17 dage efter, at han har forladt et plejehjem.
Det må simpelt hen ikke ske.
Derfor må vi have en diskussion om, hvilke foranstaltninger der skal til, for at vi kan forhindre sådan nogle tragiske hændelser.
Vi er ikke berøringsangste over for at tale om både satellitovervågning og endda låste døre.
Vi mener, det er en misforstået godhed, at demente skal færdes frit, for det magter de simpelt hen ikke.
I Dansk Folkeparti mener vi, at vi må ændre holdning til frihedsbegrebet, når det drejer sig om demente ældre.
En frihed, der medfører, at ældre demente mennesker forvilder sig ud i det fri og dør af kulde, sult og tørst, er ganske enkelt bedrøvelig og meningsløs.
Her mener vi, at det er nødvendigt at begrænse friheden, fordi friheden her er til mere skade end glæde.
Men det er selvfølgelig en helt anden debat, som Dansk Folkeparti gerne vil have taget op på et senere tidspunkt.
Vi støtter selvfølgelig lovforslaget om plejetestamenter.